༄༅། །གསན་ཡིག་སྐབས་དྲུག་པ་བཞུགས་སོ།། སྭསྟི་ཤྲཱི་རསྟུ་ཀ་ལྱཱ་ཎ་མི་ཏྲཾ་པྲ་ཎ་བ།་་་་་དཔལ་བདེ་ལེགས་སུ་གྱུར་ཅིག དགེ་བའི་བཤེས་གཉེན་ལ་རབ་ཏུ་བསྔགས་སོ། རྣམ་དཀར་ཚོགས་གཉིས་འོ་མའི་ཆུ་གཏེར་སྐེ་རགས་དང་ལྡན་ཚད་མེད་རིན་ཆེན་སྣ་བཞིའི་བ་གམ་རབ་ཏུ་མཛེས། །འཕགས་པའི་ནོར་བདུན་ས་ཡི་ཟླ་བའི་ཁོར་ཡུག་ཀུན་ནས་ཀུན་དུ་བསྐོར་ཞིང་གཉིས་མེད་གསུང་བའི་ཆོས་ཀྱི་སྣང་བ་ཅན། །རང་གཞན་དོན་གཉིས་རྟ་ལྗང་ཅན་དང་བདུད་རྩིའི་འོད་ཀྱི་ཉེ་བར་གསལ་བའི་ལྷུན་པོའི་རྒྱལ་པོ་སྐལ་ལྡན་གླིང་བཞིའི་དབུས་ན་བརྗིད། །ཟབ་གསལ་རྡོ་རྗེའི་ལྕགས་རི་རྟ་གདོང་མེ་ཡི་ར་བས་ལེགས་པར་བསྐོར་བའི་ཕྲིན་ལས་འབུམ་ཕྲག་བཞི་པའི་བརྟན་གཡོ་ཀུན་གྱི་བདག་པོར་འདུད། །རྒྱལ་བའི་གསུང་རབ་མང་དུ་ཐོས་པའི་ནགས་ཀྱི་སྨན་ལྗོངས་ཆེས་ཆེར་ཡངས་པའི་གནས་སུ་རིགས་པའི་གནས་ལྔ་མཁྱེན་པའི་དམར་སེར་རལ་པའི་ཁུར་གྱིས་རྣམ་པར་བརྗིད་ལ་ངེས་དོན་ཟབ་མོའི་དེ་ཉིད་གསལ་བར་གཟིགས་པའི་སྤྱན་མིག་བགྲད་དེ་ལོག་པར་ལྟ་བའི་རི་དྭགས་ཕྲ་མོ་མཐར་བར་མཛད་པའི་གདོང་ལྔའི་རྒྱལ་པོ། སྔོན་གྱི་དུས་སུ་ཁ་ཆེའི་པཎྜི་ཏ་མ་ཧཱ་ཤཱཀྱ་ཤྲཱི་བྷ་དྲའི་དངོས་ཀྱི་སློབ་མ་ཆག་ལོ་ཙཱ་བ་དགྲ་བཅོམ་པ་དང་། ནེ་པཱ་ལེའི་པཎྜི་ཏ་ཉི་མའི་དབང་པོའི་སློབ་མ་ཆག་ལོ་ཙཱ་བ་ཆོས་རྗེ་དཔལ། རྗེ་བཙུན་དཔལ་ཆེན་བཟང་པོ། མཉམ་མེད་ཡེ་ཤེས་དཔལ་བཟང་པོ་ལ་སོགས་པ་དགེ་བའི་བཤེས་གཉེན་རིམ་པར་བརྒྱུད་པའི་ཆག་གི་རིགས་སུ་སྐུ་འཁྲུངས་ནས་ཕྱི་ནང་གི་རིགས་པའི་གནས་ལྔ་ལེགས་པར་དགོངས་པའི་མཁས་པ་ཆེན་པོ། ཕྲ་ཞིང་ཕྲ་བའི་ཉེས་ལྟུང་གི་དྲི་མས་རྣམ་པར་དབེན་པའི་ཁྲིམས་ཀྱི་བརྟུལ་ཞུགས་ཉེ་བར་གནས་པའི་བཙུན་པའི་མཆོག རྡོ་རྗེའི་རྣལ་འབྱོར་རིམ་པ་གཉིས་ལ་ཐུགས་ཀྱི་བརྟན་པ་ཐོབ་པ་གྲུབ་པའི་དབང་ཕྱུག་ཆེན་པོ་ཆག་ལོ་ཙཱ་བ་གསུམ་པ་རཏྣ་དྷརྨྨ་རཱ་ཛ་ཞེས་གྲགས་པའི་མཚན་གྱི་བ་དན་དཀར་པོ་སྲིད་རྩེའི་བར་དུ་བསྒྲེང་བར་མཛད་པའི་གསུང་གི་བདུད་རྩིའི་བཅུད་ཀྱིས་ལེགས་པར་བལྟམས་པའི་ཚུལ་ཅུང་ཟད་སྨོས་ན། ཐོག་མར་རྗེ་བཙུན་མ་སྒྲོལ་མ་ལྷ་བཅུ་བདུན་གྱི་དབང་བསྐུར་བ་ཐོབ་པའི་བརྒྱུད་པ་ནི། རྗེ་བཙུན་མ་སྒྲོལ་མ། ཉི་མ་སྦས་པ། དཱ་ན་ཤྲཱི། མཉྫུ་ཤྲཱི་ཀཱིརྟི། མལ་ལོ་ཙཱ་བ། སུ་ཅེར་ལོ་ཙཱ་བ། ལ་སྟོད་པ་དབང་ཕྱུག་རིན་ཆེན། མཆིམས་ཆོས་སེང་གེ། བློ་གྲོས་བརྟན་པ། མཆིམས་ནམ་མཁའ་གྲགས། ཆོས་རྒྱལ་འཕགས་པ། བླ་བྲང་བ་གཞོན་ནུ་རྒྱལ་མཚན། བླ་བྲང་བ་བློ་གྲོས་རྒྱལ་མཚན། བླ་བྲང་བ་བཟང་པོ་དཔལ། རྗེ་དཔལ་ཆེན་བཟང་པོ། རྗེ་ཡེ་ཤེས་དཔལ་བཟང་པོ། རྒྱལ་སྲས་བློ་བཟང་དཔལ་འབྱོར། ཆག་ལོ་རིན་ཆེན་ཆོས་རྒྱལ། དེས་བདག་ས་སྐྱ་ལོ་ཙཱ་བ་ལའོ། །སྒྲོལ་མ་ལུས་དཀྱིལ་གྱི་དབང་ཐོབ་པའི་བརྒྱུད་པ་ནི། སངས་རྒྱས། ཨཱརྻ་ཏཱ་རེ། ར་བི་གུཔྟ། ཙནྡྲ་གརྦྷ། བཻ་རོ་ཙ་ན་རཀྵི་ཏ། སློབ་དཔོན་བསོད་ནམས་རྩེ་མོ། །རྗེ་བཙུན་གྲགས་པ་རྒྱལ་མཚན། ཆོས་རྗེ་ས་སྐྱ་པཎྜི་ཏ། འགྲོ་མགོན་ཆོས་རྒྱལ་འཕགས་པ། ཞང་དཀོན་མཆོག་དཔལ། བྲག་ཕུག་པ་བསོད་ནམས་དཔལ། བླ་མ་བློ་གྲོས་བརྟན་པ། བླ་མ་དཔལ་ལྡན་ཚུལ་ཁྲིམས། གྲུབ་ཆེན་བུདྡྷ་ཤྲཱི། རྡོ་རྗེ་འཆང་ཀུན་དགའ་བཟང་པོ། དམར་སྟོན་རྒྱལ་མཚན་འོད་ཟེར། ཀུན་བཟང་རྩེ་པ། ཆག་ལོ་རིན་ཆེན་ཆོས་རྒྱལ། དེས་བདག་ལའོ། །ཡང་ན་འཕགས་པ་ནས། བླ་མ་ཁང་སྟོན། དགའ་ལྡན་པ་ཀུན་བསོད། གཞོན་ཚུལ། བླ་མ་ཚུལ་རྒྱལ། ངག་དབང་། བྱང་སེང་བ། ས་བཟང་འཕགས་པ། རྡོ་རྗེ་འཆང་མན་འདྲ། དབང་གི་སྒྲོལ་མ་དམར་མོའི་རྗེས་གནང་གི་བརྒྱུད་པ་ནི། སྒྲོལ་མ། རྡོ་རྗེ་གདན་པ་ཆེ་ཆུང་། བ་རི་བ། ས་ཆེན། སློབ་དཔོན་རིན་པོ་ཆེ། རྗེ་བཙུན་གྲགས་པ། ས་སྐྱ་པཎྜི་ཏ། སློབ་དཔོན་ཤཱཀྱ་འོད་ཟེར། རྒྱལ་ཚ་ལུང་མང་པོ། མཁས་པ་ཡོན་ཏན་ཁྲི། མཁན་ཆེན་སེང་གེ་བཟང་པོ། ཡར་ལུང་པ་སེང་གེ་རྒྱལ་མཚན། མཁན་ཆེན་བསོད་ནམས་དར། དམར་སྟོན་རྒྱལ་མཚན་འོད་ཟེར། ཆོས་རྒྱལ་གྲགས་པ་འབྱུང་གནས། རྡོ་རྗེ་འཛིན་པ་བསོད་ནམས་རྒྱལ་མཚན། ཆག་ལོ་རིན་ཆེན་ཆོས་རྒྱལ། དེས་བདག་ལའོ། །ཡང་ན། ས་པཎ་ནས། འཕགས་པ་རིན་པོ་ཆེ། ཞང་དཀོན་མཆོག་དཔལ། ན་བཟའ་བྲག་ཕུག་པ། དཔལ་ལྡན་བླ་མ་དམ་པ། ཡར་ལུང་པ་མན་འདྲའོ། །ལྷ་མོ་ཏི་ནུའི་རྗེས་གནང་ཐོབ་པའི་བརྒྱུད་པ་ནི། ཀུ་རུ་ཀུལླེ། རི་སུལ་གྱི་རྣལ་འབྱོར་མ། གཉན་ལོ་ཙཱ་བ། ཁའུ་པ་དར་མ་རྒྱལ་མཚན། ས་སྐྱ་པ་ཆེན་པོ། སློབ་དཔོན་རིན་པོ་ཆེ། རྗེ་བཙུན་གྲགས་པ། ས་སྐྱ་པཎྜི་ཏ། འཕགས་པ་རིན་པོ་ཆེ། དོ་པ་སྟོན་ཚུལ། རྒྱལ་ཚ་ལུང་མང་པོ། མཁས་པ་ཡོན་ཏན་ཁྲི། མཁན་ཆེན་སེང་གེ་བཟང་པོ། ཡར་ལུང་པ་སེང་གེ་རྒྱལ་མཚན། དམར་སྟོན་རྒྱལ་མཚན་འོད་ཟེར། རྡོ་རྗེ་འཛིན་པ་བསོད་ནམས་རྒྱལ་མཚན། ཆག་ལོ་རིན་ཆེན་ཆོས་རྒྱལ། དེས་བདག་ལའོ། །སྒྲོལ་མ་ལུས་དཀྱིལ་གྱི་སྒྲུབ་ཐབས་དང་དཀྱིལ་ཆོག་ལོ་ཙཱ་བ་རིན་ཆེན་རྣམ་རྒྱལ་གྱིས་མཛད་པ། སྒྲོལ་མ་དམར་མོའི་སྒྲུབ་ཐབས་རྙིང་པ་གོང་མས་མཛད་པ་དང་། ཡང་སྒྲུབ་ཐབས་དང་རྗེས་གནང་གི་ཐོ། །ཆོས་རྗེ་བླ་མ་དམ་པས་མཛད་པ། ལྷ་མོ་ཏི་ནུའི་ཡི་གེ་རྙིང་པ་མན་ངག་གཅེས་བསྡུས་ལས་འབྱུང་བ་དང་། སྒྲུབ་ཐབས་དང་རྗེས་གནང་གི་ཡི་གེ་ཡར་ལུང་པ་སེང་གེ་རྒྱལ་མཚན་གྱིས་མཛད་པ་ཐོས་སོ། །དབྱུག་གུ་མ་སྤུན་གསུམ་གྱི་སྒྲུབ་ཐབས་གྱི་ལུང་གི་བརྒྱུད་པ་ནི། ཐུབ་པའི་དབང་པོ། རྗེ་བཙུན་འཇམ་དཔལ། ཛེ་ཏཱ་རི། རྡོ་རྗེ་གདན་པ། བ་རི་ལོ་ཙཱ་བ། ས་ཆེན། ས་པཎ། འཕགས་པ། ཚོགས་སྒོམ་པ། བསོད་ནམས་བརྟན་པ། ན་བཟའ་བ། བློ་གྲོས་བཟང་པོ། སེང་གེ་དཔལ་བ། ཀུན་བཟང་རྩེ་པ། གུ་རུ་རཏྣ་དྷརྨ་རཱ་ཛ། དེས་བདག་ལའོ། །དཔལ་ཡང་དག་ཧེ་རུ་ཀ་མར་མེ་དགུ་པ་ལྷ་དགུའི་དཀྱིལ་འཁོར་དང་ཡང་དག་མེ་གཅིག་གི་དཀྱིལ་འཁོར་དུ་དབང་ཐོབ་པའི་རིང་བརྒྱུད་ནི། ཆོས་སྐུ་ཀུན་ཏུ་བཟང་པོ། ལོང་སྐུ་རྡོར་སེམས། སྤྲུལ་སྐུ་དགའ་རབ་རྡོ་རྗེ། འཇམ་དཔལ་བཤེས་གཉེན། རོ་ལངས་བདེ་བའི་དངོས་གྲུབ། སློབ་དཔོན་སངས་རྒྱས་གསང་བ། སློབ་དཔོན་ཆེན་པོ་ཧཱུྃ་ཀ་ར། སློབ་དཔོན་པདྨ་འབྱུང་གནས། པཎ་ཆེན་བི་མ་ལ་མི་དྲ། བལ་པོ་ཤྲཱི་ལ་མཉྫུ། སྣ་ནམ་རྡོ་རྗེ་བདུད་འཇོམས། གཉག་ཛྙཱ་ན་ཀུ་མ་རཱ། འཁོན་རྡོ་རྗེ་རིན་ཆེན་ནས་རིམ་པ་བཞིན་བརྒྱུད་ལ། ཉེ་བརྒྱུད་ནི། དཔལ་ཧེ་རུ་ཀ སློབ་དཔོན་ཧཱུྃ་ཀ་ར། སློབ་དཔོན་པདྨ་འབྱུང་གནས། འཁོན་ཀླུའི་དབང་པོ་སྲུང་བ། རྡོ་རྗེ་རིན་ཆེན། ཤེས་རབ་ཡོན་ཏན། ཚུལ་ཁྲིམས་རྒྱལ་པོ། གཙུག་ཏོར་ཤེས་རབ། དགེ་སྐྱབས། དགེ་མཐོང་། བལ་པོ། ཤཱཀྱ་བློ་གྲོས། ཤེས་རབ་ཚུལ་ཁྲིམས། འཁོན་དཀོན་མཆོག་རྒྱལ་པོ། ས་སྐྱ་པ་ཆེན་པོ། རྗེ་བཙུན་རྩེ་མོ། །རྗེ་བཙུན་གྲགས་པ། ས་སྐྱ་པཎྜི་ཏ། འཕགས་པ་རིན་པོ་ཆེ། འོད་ལྡན་དཔལ། ཀུན་དགའ་རྡོ་རྗེ། མཆོག་ལྡན་ལེགས་པའི་བློ། ཀུན་བསོད། གན་པ་རིན་རྒྱལ། བླ་མ་དམ་པ་བསོད་ནམས་རྒྱལ་མཚན། མཁན་ཆེན་ཤེས་རབ་རྡོ་རྗེ། ཆོས་སྒོ་བ་ཆོས་དཔལ་ཤེས་རབ། ཡར་ལུང་པ་སེང་གེ་རྒྱལ་མཚན། མཁན་ཆེན་བསོད་ནམས་དར། དམར་སྟོན་རྒྱལ་མཚན་འོད་ཟེར། མཚུངས་མེད་ནམ་མཁའ་བློ་གྲོས། ཆག་ལོ་རིན་ཆེན་ཆོས་རྒྱལ། དེས་བདག་ལའོ། །ཡང་ན། ས་ཆེན་ཀུན་དགའ་སྙིང་པོ་ནས། གན་པ་སྟོན་དར། གན་པ་ཤེས་རབ་བློ་གྲོས། གན་པ་ཆོས་རྒྱལ། གན་པ་ཆོས་རིན། གན་པ་རིན་རྒྱལ། བླ་མ་དམ་པ་བསོད་ནམས་རྒྱལ་མཚན། ཐོག་སྟོན་ཤེས་རྡོར་མན་འདྲ། ཡང་དག་མེ་དགུ་དང་མེ་གཅིག་གི་སྒྲུབ་ཐབས་གན་པ་རིན་རྒྱལ་གྱིས་མཛད་པ། དཀྱིལ་ཆོག་སློབ་དཔོན་ཧཱུྃ་ཀ་རས་མཛད་པ་ཐོས། གོ་ཆའི་དཔའ་བོ་དྲུག་དང་། དཔའ་མོ་དྲུག་གི་བྱིན་རླབས་ཐོབ་པའི་བརྒྱུད་པ་ནི། རྡོ་རྗེ་འཆང་། བཛྲ་ཡོ་གི་ནི། ཤ་ཝ་ར། མཻ་ཏྲི་པ། རྒྱ་གར་ཕྱག་ན། མར་པ་དོ་པ། གཟེ་བ་བློ་ལྡན་སེང་གེ། དོན་གྲུབ་ཡེ་ཤེས། ཆོས་ཀྱི་བློ་གྲོས། རྡོར་རྒྱལ། བྱང་ཆེན་པ། བདེ་བ་ཅན་པ་ཡེ་ཤེས་མགོན། དེའི་དབོན་པོ་བླ་མ་སེང་གེ་རྒྱལ་མཚན། ཐོག་སྟོན་ཤེས་རབ་རྡོ་རྗེ། ཆོས་སྒོ་བ་ཆོས་དཔལ་ཤེས་རབ། རྒོད་དྲུག་གྲགས་པ་འབྱུང་གནས། དམར་སྟོན་རྒྱལ་མཚན་འོད་ཟེར། ཀུན་བཟང་རྩེ་པ། ཆག་ལོ་རིན་ཆེན་ཆོས་རྒྱལ། དེས་བདག་ལའོ། །གུར་ལྷ་བརྒྱད་དང་། ལྷ་བཅུ་གཉིས་མ་གཉིས་ཀའི་ཐུན་མོང་གི་དབང་གི་བརྒྱུད་པ་ནི། རྡོ་རྗེ་འཆང་། བྲམ་ཟེ་མཆོག་སྲེད། ནོར་བུ་གླིང་པ་བདེ་བའི་རྡོ་རྗེ། ཤྲདྷཱ་ཀ་ར་ཝརྨ། ལོ་ཆེན་རིན་ཆེན་བཟང་པོ། བྲག་སྟེངས་པ་ཡོན་ཏན་ཚུལ་ཁྲིམས། མལ་གྱོ་ལོ་ཙཱ་བ་བློ་གྲོས་གྲགས། ས་ཆེན་ཀུན་དགའ་སྙིང་པོ། སློབ་དཔོན་བསོད་ནམས་རྩེ་མོ། །རྗེ་བཙུན་གྲགས་པ་རྒྱལ་མཚན། ཆོས་རྗེ་ས་སྐྱ་པཎྜི་ཏ། འགྲོ་མགོན་འཕགས་པ། བཀྲས་ལུང་པ། དགེ་སྡིངས་པ་ཆེན་པོ། སངས་རྒྱས་དཔལ། རིན་ཆེན་གླིང་པ། རིན་ཆེན་རྡོ་རྗེ། ཐེག་ཆེན་ཆོས་རྒྱལ། ཆོས་རྗེ་ཀུན་དགའ་རྒྱལ་མཚན། མཁན་ཆེན་ནམ་མཁའ་ལྷུན་བཟང་། དྲུང་དཔལ་འཛིན་པ། རྡོ་རྗེ་གདན་པ་ཀུན་དགའ་རྣམ་རྒྱལ། དཔལ་ཀུན་བཟང་རྩེ་པ། རིན་ཆེན་ཆོས་ཀྱི་རྒྱལ་པོ། དེས་བདག་ལའོ། །ཡང་ན། ཆོས་རྒྱལ་འཕགས་པ། དམ་པ་ཀུན་དགའ་གྲགས། དགའ་ལྡན་པ་ཀུན་བསོད། གན་པ་རིན་རྒྱལ། བླ་མ་དམ་པ། བླ་བྲང་པ་ཉི་མ་རྒྱལ་མཚན། ཆོས་ཀྱི་རྗེ་ཡེ་ཤེས་དཔལ་བཟང་པོ། རྒྱལ་སྲས་བློ་བཟང་དཔལ་འབྱོར། ལོ་ཆེན་རིན་ཆེན་ཆོས་ཀྱི་རྒྱལ་པོ། དེས་བདག་ལའོ། །ཡང་དེའི་དྲུང་དུ་གུར་ལྷ་བཅུ་གཉིས་མའི་མངོན་རྟོགས་མལ་ལོ་ཙཱ་བ་ནས་་་་་་མལ་ལོས་མཛད་ཀྱང་ཟེར། བུ་ལུང་པ་ཀུན་དགའ་རྡོ་རྗེས་མཛད་པར་གྲགས་པ་དེ་ཡིན་བརྒྱུད་པ། འགོར། བླ་མ་མཆོག་དང་གསང་བདག་རྡོ་རྗེ་འཛིན། ཞེས་སོགས་ཡོད་པ་དང་། དཀྱིལ་ཆོག་བྲམ་ཟེ་མཆོག་སྲེད་ཀྱིས་མཛད་པ་ཡང་ཐོས། ཡང་གུར་བྲན་བདུད་ཀྱི་རྗེས་གནང་གི་བརྒྱུད་པ་ནི། ས་པཎ་ཡན་བཅུ་གཉིས་མའི་དབང་དང་འདྲ། དེ་ནས་དོ་པ་སྟོན་ཚུལ། རྒྱལ་ཚ་ལུང་མང་པོ་ཆོས་ཀྱི་དབང་ཕྱུག མཁས་པ་ཡོན་ཏན་ཁྲི། མཁན་ཆེན་སེང་གེ་བཟང་། ཡར་ལུང་པ་སེང་གེ་རྒྱལ་མཚན། ཚེམ་བུ་བ་དཔལ་ལྡན་བློ་གྲོས། དམར་སྟོན་རྒྱལ་མཚན་འོད་ཟེར། ཀུན་བཟང་རྩེ་པ། ལོ་ཆེན་རིན་ཆེན་ཆོས་ཀྱི་རྒྱལ་པོ། དེས་བདག་ལའོ། །དེའི་སྒྲུབ་ཐབས་ཡི་གེ་སྙིང་པ་དང་། རྗེས་གནང་ཡར་ལུང་པ་སེང་གེ་རྒྱལ་མཚན་གྱིས་མཛད་པ། སྒྲོལ་མ་དཔལ་མོ་གསེར་གྱི་སྙིང་ཐག་ཅན་གྱི་མན་ངག་རྣམས་ཐོས་སོ། །བཅུ་གཉིས་སྐྱེ་འགྲོའི་ནང་ཚན་གྱིས། །སྣ་ཚོགས་ལྷ་མོའི་སྡེབས་སྦྱོར་ཡིན། རཏྣོ་གཱ་ར་ཐཀུ་ཊེ་ཛ་ཡོཏྶ་ཧ་མདྷྱཾ། དྷརྨཱ་ཙཀྲ་བཱརྟྟཱིཀ་རཱ་ཛཀཔ་རཱ་མཾ། ཤྲཱིནཱ་མཤྩ་བཱཾ་དྭཱིབྷ་ཥེ་བཱདི་བེ་བྷཱུ། བྷ་དྲ་ཤྩ་རཱ་ཎཱ་བྷུ་ཛ་མུ་ཎྜོན་མཱ་མི། །རིན་ཆེན་རྒྱལ་བའི་ཁང་བརྩེགས་ཉམས་དགའ་བར། །ཆོས་ཀྱི་འཁོར་ལོ་སྒྱུར་བའི་རྒྱལ་པོ་མཆོག །དཔལ་གྱི་མཚན་ཅན་སྐད་གཉིས་སྨྲ་བའི་གཙོ། །བཟང་པོའི་ཞབས་པད་ཡན་ལག་མཆོག་གིས་འདུད། །རིགས་གནས་རིན་ཆེན་རྣམ་ལྔའི་ཁྲི་ལ་ཞབས་ཟུང་ཉེར་གཞག་ནས། །ཕན་བདེའི་འབྲས་ལྡན་དམ་ཆོས་མཛེས་མ་སྟོང་གི་ལང་ཚོའི་དཔལ། །བདེན་པའི་ལམ་སྟོན་ཡིད་འོངས་རོལ་སྒེག་དུ་མའི་རྣམ་འགྱུར་ཅན། །རིག་གྲོལ་མཁས་པའི་དེད་དཔོན་གྱིས་བསྟེན་ཆོས་ཀྱི་རྒྱལ་པོར་བདུད། །གང་གི་མཁྱེན་པ་ཉལ་འགྲོའི་གཏེར། །རྣ་བའི་ཡུར་བར་ལེགས་བྱས་ཀྱི། །ཟླ་བའི་ལག་མ་རབ་དྲངས་ནས། །རྨད་བྱུང་ལོ་ཏོག་ཅི་ཡང་རྒྱས། །སྲིད་མིན་སྲིད་པའི་དུས་ཀུན་ཏུ། །ཐུགས་རྗེའི་ལྕགས་ཀྱུས་ལེགས་བཟུང་སྟེ། །བྱམས་པའི་ཕངས་པར་ཉེར་འཚོ་ཞིང་། །ཡེ་ཤེས་སྤྱན་གྱིས་བཙལ་བར་མཛོད། །རྒྱལ་བའི་ཆོས་ཚུལ་དྲི་མ་མེད་པ་ཐོས་པའི་ཡི་གེ་རིན་པོ་ཆེའི་པདྨ་རཱ་གའི་ཕྲེང་བ་ལས། ཆག་ལོ་གསུམ་པ་མ་ཧཱ་པཎྜི་ཏ་རཏྣ་དྷརྨ་རཱ་ཛ་ཤཱི་བྷ་དྲཱི་ཞལ་སྔར། རྡོ་རྗེ་ཐེག་པའི་ལམ་མཆོག དཔལ་ཡང་དག་གི་དབང་ས་ལུགས་སུ་མཛད་པ་མེ་དགུ། མེ་གཅིག སྒྲོལ་མ་བླ་མེད་ཀྱི་ཕྱི་དཀྱིལ། ལུས་དཀྱིལ། གུར་ལྷ་བཅུ་གཉིས་ཀྱི་དབང་། བྲན་བདུད་ནག་པོའི་རྗེས་གནང་ལ་སོགས་པ་ཉེ་བར་ནོས་པའི་སྐབས་ཏེ་དྲུག་པའོ།། །།